晴。留圓明園。曉。通官來言。卽見禮部指揮公文。今日設九九大慶宴。各國王，貝勒，使臣，從臣。當進參。余與正使，書狀。至拒馬木內宮門外朝房少憩。黎明。逾五門。到艤船河岸。與軍機大臣，蒙回諸王，貝勒，與安南王，南掌，緬甸，使臣，安南從臣，臺灣生番，分上三船。溯流到天香齋前下船。入戱殿東西序。皇上已御殿。卯時始戱。未時止戱。曰桂香馥郁。曰仙樂鏗鏘。曰人安耕鑿。曰海宴鯨鯢。曰萬方徵瑞。曰五岳效靈。曰堯堦歌祥。曰虞庭率舞。曰武士三千。曰天衢十二。曰海鯤穩駕。曰雲鶴翩乘。曰舞呈丹桂。曰堛涌金蓮。曰芬菲不斷。曰悠久無疆。凡十六章。參宴班聯宣饌儀節。皆如十日